দর্শকপ্রিয় অভিনেত্রী কাজী নওশাবা প্রথমবারের মতো অভিনয় করলেন দ্বৈত চরিত্রে। নির্মাতা নোমান রবিনের ‘বায়বীয় ভালোবাসা’ শিরোনামের একটি শর্টফিল্মে তাকে একইসঙ্গে অটিস্টিক ও সুস্থ মানুষের চরিত্রে দেখা যাবে বলে জানান তিনি। গতকাল তিনি এটির দৃশ্যধারণে অংশ নিয়েছেন। নওশাবা বলেন, প্রথমবারের মতো দ্বৈত চরিত্রে অভিনয় করেছি। এটি বেশ ভালো লাগার মতো একটি বিষয়। তবে অটিস্টিক চরিত্রটি আমার জন্য খুবই চ্যালেঞ্জিং ছিল।এই ধরনের চ্যালেঞ্জিং চরিত্রে অভিনয় করতে আমি দারুণ স্বচ্ছন্দ্যবোধ করি। এদিকে আগামীকাল থেকে নির্মাতা আশুতোশ সুজনের ঈদের একটি নাটকে কাজ করবেন এই অভিনেত্রী। এটি সুনিলের একটি কবিতা অবলম্বনে নির্মাণ হবে। বর্তমানে চ্যানেল আইয়ে প্রচার হচ্ছে তার অভিনীত ‘সাত ভাই চম্পা’ সিরিয়ালটি। এটি পরিচালনা করেছেন রিপন নাগ। এটিতে তিনি রাজকন্যা দেবযানির চরিত্রে অভিনয় করছেন। চরিত্রটি খুবই দুর্ধর্ষ ও রহস্যময়ী। এটির জন্য তাকে ঘোড়া দৌড়াতে পারদর্শী হতে হয়েছে বলেও তিনি জানান। অভিনয়ের পাশাপাশি নওশাবা দুরন্ত টিভিতে ‘স্বপ্ন আঁকার দল’ শিরোনামে শিশুদের একটি অনুষ্ঠান উপস্থাপনা করছেন। এটি প্রসঙ্গে তিনি বলেন, ‘স্বপ্ন আঁকার দল’ এমন একটি দল, যারা বাংলাদেশের বিভিন্ন স্কুলে গিয়ে শিশুদের ইচ্ছেমতো শ্রেণিকক্ষ সাজিয়ে দেয়। এটি আমার অনেক প্রিয় অনুষ্ঠান। শিশুদের সঙ্গে সময় কাটাতে আমার বেশ ভালো লাগে। ছোট পর্দার বাইরে চলচ্চিত্রেও রয়েছে তার সরব উপস্থিতি। মুক্তির অপেক্ষায় রয়েছে তার অভিনীত ওয়াহিদ তারিকের ‘আলগা নঙ্গর’, এন রাশেদ চৌধুরীর ‘চন্দ্রাবতী’, তানিম রহমান অংশুর ‘স্বপ্নবাড়ি’, মিজানুর রহমান লাবুর ‘নাইনটি নাইন মেনশন’ শীর্ষক ছবিগুলো ।